b'\n_START_ARTICLE_\nEero Holopainen (professori)\n_START_PARAGRAPH_\nEero Olavi Holopainen (s. 20. syyskuuta 1937 Kuhmo) on Helsingin yliopiston meteorologian emeritusprofessori. H\xc3\xa4n on meteorologian ja ilmastodynamiikan asiantuntija._NEWLINE_Holopainen kirjoitti ylioppilaaksi Kajaanin lyseossa 1956, valmistui filosofian kandidaatiksi Helsingin yliopistosta 1960, filosofian lisensiaatiksi Tukholman yliopistosta 1962 ja v\xc3\xa4itteli filosofian tohtoriksi Helsingin yliopistossa 1964. Ty\xc3\xb6uransa h\xc3\xa4n aloitti Tukholman yliopiston meteorologian laitoksen assistenttina 1960. Holopainen palasi Suomeen 1962 akateemikko Erik Palm\xc3\xa9nin assistentiksi Suomen Akatemiaan, jossa ty\xc3\xb6skenteli vuoteen 1965, jolloin siirtyi Yhdysvaltoihin tutkijaksi Michiganin yliopistoon (Ann Arbor) vuosiksi 1965\xe2\x80\x931966. Seuraavaksi h\xc3\xa4net palkkasi Ilmatieteellinen keskuslaitos ylim\xc3\xa4\xc3\xa4r\xc3\xa4iseksi ylimeteorologiksi 1966\xe2\x80\x931967 ja s\xc3\xa4\xc3\xa4osaston viransijaiseksi osastonjohtajaksi 1966\xe2\x80\x931968. Samaan aikaan Holopainen toimi my\xc3\xb6s Helsingin yliopiston meteorologian dosenttina 1966\xe2\x80\x931970. Helsingin yliopiston virkaatekev\xc3\xa4n\xc3\xa4 apulaisprofessorina h\xc3\xa4n toimi 1969\xe2\x80\x931970, apulaisprofessorina 1970\xe2\x80\x931971, virkaatekev\xc3\xa4n\xc3\xa4 professorina 1971\xe2\x80\x931973 ja meteorologian professorina 1973\xe2\x80\x931998. Yliopiston professorin kaikkia velvollisuuksia Holopaisen ei tarvinnut hoitaa 1984\xe2\x80\x931989, sill\xc3\xa4 h\xc3\xa4net valittiin Suomen Akatemian tutkimusprofessoriksi viisivuotiskaudelle. Vierailevana professorina Holopainen toimi 1976 australialaisessa Monash-yliopistossa, 1979 yhdysvaltalaisessa Princetonin yliopistossa ja 1981 yhdysvaltalaisessa Wisconsinin yliopistossa (Madison)._NEWLINE_P\xc3\xa4\xc3\xa4ty\xc3\xb6ns\xc3\xa4 ohessa Holopaisen aika riitti moneen h\xc3\xa4nt\xc3\xa4 kiinnostavaan luottamustoimeen ja j\xc3\xa4senyyteen. H\xc3\xa4n oli Euroopan keskipitkien s\xc3\xa4\xc3\xa4ennusteiden keskuksen (ECMWF) tieteellisen neuvonantokomitean j\xc3\xa4sen 1976\xe2\x80\x931980 ja 1983\xe2\x80\x931990, Maailman ilmatieteen j\xc3\xa4rjest\xc3\xb6n (WMO/ICSU) tieteellisen komitean j\xc3\xa4sen 1980\xe2\x80\x931986 ja EU Human Capital and Mobility -ohjelman Earth Science -paneelin j\xc3\xa4sen 1992\xe2\x80\x931994. Suomessa h\xc3\xa4n oli Ilmatieteen laitoksen johtokunnan j\xc3\xa4sen vuodesta 1989 ja Pohjoismaisen ymp\xc3\xa4rist\xc3\xb6ntutkimusohjelman ilmastonasiantuntijaryhm\xc3\xa4n j\xc3\xa4senen\xc3\xa4 vuodesta 1991. Holopainen toimi lis\xc3\xa4ksi Geofysiikan seuran puheenjohtajana 1971, Suomen maantieteellisen seuran ty\xc3\xb6j\xc3\xa4senen\xc3\xa4 1975, Suomalaisen Tiedeakatemian j\xc3\xa4senen\xc3\xa4 vuodesta 1974 ja Suomen Tiedeseuran j\xc3\xa4senen\xc3\xa4 vuodesta 1975. Ansioistaan h\xc3\xa4net palkittiin 1975 Suomalaisen Tiedeseuran Theodor Hom\xc3\xa9nin palkinnolla ja 1993 Geofysiikan seuran hopeisella Erik Palm\xc3\xa9n -mitalilla.'